ট্রেনের সামনে ৮ সিংহ! দেখে চালক যা করলেন, জানলে অবাক হবেন

ভাবনগর: গুজরাটকে (Gujarat) ‘ল্যান্ড অফ লায়ন্স’ বলা হয়। কারণ পশ্চিম ভারতে অবস্থিত এই রাজ্যের গির বনাঞ্চলে সবথেকে বেশি সিংহের (Lion) বসবাস। কিন্তু দুর্ঘটনা সহ বিভিন্ন কারণে গুজরাটে সিংহের মৃত্যুর ঘটনা বাড়ছে দিন দিন। এই অবস্থায় ৮ সিংহের প্রাণ রক্ষা করলেরন ভারতীয় রেলের (Indian Railways) দুই সজাগ লোকো পাইলট (Loco Pilot)। মোক্ষম সময়ে ট্রেনের আপদকালীন ব্রেক কষে সিংহগুলির প্রাণ রক্ষা করলেন তাঁরা। জানা গিয়েছে, দু’টি পৃথক ঘটনা ঘটেছে গুজরাটের ভাবনগর জেলায়।

রেল সূত্রে জানা গিয়েছে, বৃহস্পতিবার রাতে রাজাউলা শহরের কাছে রেলের ট্র্যাক পারাপার করছিল পাঁচটি সিংহ। সেই সময় ওই লাইনে পিপাভাব বন্দরগামী একটি মালগাড়ি আসছিল হাপা থেকে। কিন্তু সেই মালগাড়ির লোকো পাইলট সঠিক সময়ে আপদকালীন ব্রেক কষায় ট্রেনের ধাক্কা থেকে বেঁচে যায় সিংহগুলি। পরে বন দফতরের কর্মীরা এসে গ্রিন সিগন্যাল দেওয়ার পর মালগাড়িটি গন্তব্যের দিকে এগিয়ে যায়। এদিকে শুক্রবার চালালাধারি রেল ডিভিশনে আরেকটি প্যাসেঞ্জার ট্রেনের ট্র্যাকে এসে পড়ে তিনটি সিংহ। সেই প্যাসেঞ্জার ট্রেনের লোকো পাইলটও সঠিক সময়ে ব্রেক কষেন। এর জেরে প্রাণে রক্ষা পায় আরও তিনটি সিংহ।

আরও পড়ুন: ঘুমের মধ্যে আস্ত এক পাটি দাঁত গিলে ফেলল প্রৌঢ়! আটকে শ্বাসনালিতে

ট্রেনের লোকো পাইলটদের এই সজাগ থাকা যথেষ্ট প্রশংসাযোগ্য। এই বিষয়ে ভাবনগরের সিনিয়র ডিভিশনাল কমার্শিয়াল ম্যানেজার মাকসুদ আহমেদ জানান, চলতি বছরে ট্রেনের লোকো পাইলটদের তৎপরতায় মোট ১০৪টি সিংহকে বাঁচানো সম্ভব হয়েছে। পাশাপাশি, রেলের একটি রিপোর্টে দাবি করা হয়েছে, রেলের এই ডিভিশনে লোকো পাইলটদের বিশেষ প্রশিক্ষণ দেওয়া হয় এবং সজাগ হয়ে ট্রেন চালানোর নির্দেশ দেওয়া হয়। সেই কারণেই সিংহের প্রাণ রক্ষায় রেল এই গুরুত্বপূর্ণ ভূমিকা পালন করেছে বলে দাবি করা হয়েছে রেলের তরফে।